**Príprava a zadanie na seminár (20.2. - 24.2.) z predmetu Obchodné právo I., LS 2017**

(pre študijné skupiny: Csach, Čorba, Šuleková)

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať na nasledovné otázky, príp. sa oboznámil s argumentáciou najvyššieho súdu v rozhodnutiach, ktoré má za úlohu naštudovať.*

Pramene obchodného práva a vzťah medzi OBZ a OZ

* Ako sa v praxi prejavujú niektoré ústavou garantované práva a slobody v obchodnom práve? Mohol by zákon určovať, že koncipientska prax bude trvať 35 rokov?
* Pouvažujte nad tým, ktoré zásady súkromného práva platia aj v obchodnom práve, a ktorých použitie v obchodnom práve je vylúčené alebo obmedzené a prečo. Aký majú zásady význam v procese aplikácie práva?
* Môžu sa dve fyzické osoby – nepodnikatelia – pri uzatváraní kúpnej zmluvy, predmetom ktorej je hnuteľná vec dohodnúť, že sa bude spravovať ustanoveniami OBZ?

Príklady

* Ktorý právny predpis sa bude aplikovať na právny vzťah medzi podnikateľom p. Malým a p. Veľkým, ktorí uzavreli zmluvu o nájme prístroja na výrobu kovových magnetiek?
* Banka vášmu spolužiakovi – nepodnikateľovi poskytla úver v hodnote 5 000 Eur. Keďže si nenašiel vhodnú brigádu, nebol schopný zaplatiť poslednú splátku. Právnická kancelária, ktorá banku zastupuje poslala dlžníkovi niekoľko písomných výziev, aby dlžnú sumu uhradil, avšak dlžník na tieto výzvy nereagoval. Právnická kancelária zatiaľ žalobu na súde nepodala, bude sa premlčanie pohľadávky posudzovať podľa ustanovení Obchodného zákonníka?
* Preštudujte rozhodnutie **R 144/2014**

(<http://www.supcourt.gov.sk/data/files/868_stanoviska_rozhodnutia_7_2014.pdf> )

Aký je význam obchodných zvyklostí a akým spôsobom sa preukazujú?

Môžu mať obchodné zvyklosti prednosť pred ustanoveniami OBZ? Ak áno, za akých podmienok?